Kleinhoewe-aanval: Bejaarde doodgeskiet, vrou in kas toegesluitArgieffoto ŉ Bejaarde man is Woensdagoggend in sy huis op ŉ kleinhoewe buite Pretoria doodgeskiet. Kapt. Marissa van der Merwe, woordvoerder van die polisie, het aan Maroela Media bevestig dat Jan Hettema (83) omstreeks 08:00 op die kleinhoewe in Tweedracht op die Boschkoppad geskiet is. “Volgens die inligting wat ons tans het, het een van die werkers [Hettema] kom roep om te sê dat daar mense buite op die kleinhoewe is wat besig is om hul bome af te kap vir hout. Klaarblyklik het dit al ŉ paar keer voorheen gebeur,” het Van der Merwe gesê. “[Hettema] het uitgegaan om ondersoek in te stel en twee gewapende aanvallers het hom oorval. Hy het probeer om terug in die huis in te hardloop, maar hulle het hom ingehaal en hom in sy gesig geskiet.” Van der Merwe het gesê die verdagtes het Hettema se 68-jarige vrou, die huishulp en haar baba vasgebind en hulle beveel om nie vir hul gesigte te kyk nie. Hulle het hulle daarna in ŉ kas toegesluit voordat hulle die huis omgekeer het. “Ons weet in dié stadium nog nie of enigiets gesteel is nie. Die huis is heeltemal omgekeer en deurmekaar en die vrou is tans besig om traumabehandeling te ontvang, so ons kon nog nie vasstel of iets weg is nie,” het sy gesê. Athlenda Mathe, woordvoerder van Netcare 911, het gesê paramedici is na die toneel ontbied, maar Hettema was met hul aankoms reeds dood. “Die man se vrou is ook aangerand, maar is nie ernstig beseer nie en het nie mediese behandeling nodig gehad nie,” het Mathe gesê. Volgens Van der Merwe is dit nie in dié stadium duidelik of daar wel mense was wat bome afgekap het en of dit die verdagtes was nie. “Dit sal deel vorm van die ondersoek,” het sy gesê. ŉ Saak van huisroof en moord word ondersoek. Niemand is nog in hegtenis geneem nie. OPVOLG: Kleinhoewe-moord: Slagoffer is bekende sangeres se pa